題洪駒父徐師川詩後
作者：李彭
朝代：宋

paragraphs: 籍甚洪崖孫，高寒欲無敵。
徐郎聘君後，挺挺百夫特。
堂堂無雙公，户外滿屨迹。
虎豹雄牙須，儕流甘辟易。
徐詩到平澹，反自窮艱極。
周鼎無款識，賞音略岑寂。
陰何不支梧，少陵頗前席。
洪語自奇嶮，餘子傷剽賊。
大似樊紹述，文字各識職。
二子辨飣餖，鄙夫與下客。
粢食薦鉶羮，熊蹯雜象白。
殿最付公議，吾言可以默。